Stanley Kubrick
Stanley Kubrick bio je američki filmski režiser koji je većinu svojih poznatih filmova snimio u Ujedinjenom Kraljevstvu. U svojoj je 50-ogodišnjoj karijeri stvorio značajan opus od 13 dugometražnih filmova, od kojih se mnogi smatraju filmskim klasicima 20. stoljeća. Kubrickovi su filmovi većinom književne adaptacije, karakteristični po svojoj tehničkoj odličnosti, inventivnom pristupu filmskom scenariju i okrutnoj ciničnoj dosjetljivosti. Njegova su najpoznatija djela hladnoratovska satira Dr. Strangelove, poznati SF-film 2001: Odiseja u svemiru, te film Paklena naranča, čiji je prikaz nasilja uzrokovao kontroverzu kad je film izišao 1971. Kubrick je preminuo 1999, nakon dugog snimanja neobičnog seksualnog trilera s Tomom Cruiseom i Nicole Kidman, Oči širom zatvorene.